[Foto’s] Burgerlikes ruk op om Gordhan te ondersteunAdv. George Bizos saam met verteenwoordigers van AfriForum. Verskeie burgerlike organisasies en toonaangewende Suid-Afrikaners het Donderdag by die Valke se hoofkantoor in Pretoria bymekaargekom in protes teen die oënskynlike “heksejag” teen Pravin Gordhan, minister van finansies. Dit volg nadat die Valke geëis het dat Gordhan en vier voormalige werknemers van die Suid-Afrikaanse Inkomstediens (SAID) hulle vandag by hul kantore in Pretoria moet aanmeld. Luidens ’n waarskuwingsverklaring van die Valke het Gordhan glo drie wette oortree toe hy kommissaris van die SAID was. Dit sluit in die Wet op die Bestuur van Openbare Finansies, die Wet op die Voorkoming en Bestryding van Korrupte Bedrywighede en die Wet op Nasionale Strategiese Intelligensie. “AfriForum meen dat die aanklagte teen Gordhan ongegrond is. Dit blyk dat die Valke met ŉ heksejag teen die minister besig is en alles in hul vermoë doen om hom te verhoed om sy werk te doen,” het Henk Maree, nasionale woordvoerder van AfriForum, gesê. Oudregter Johann Kriegler. “Die optrede van die Valke kom neer op ŉ heksejag en dit hou ernstige implikasies vir toekomstige reg en geregtigheid in die land in. Suid-Afrika se beeld en die ekonomie is ook in gedrang,” meen Maree. Gordhan het geweier om aan die Valke se versoek te voldoen. Oudregter Johann Kriegler, adv. George Bizos, verteenwoordigers van die Helen Suzman Stigting en ander burgerlike organisasies, waaronder die Right2Know-veldtog en Section 27, het ook buite die Genl. Piet Joubert-gebou in Pretoria ter ondersteuning van Gordhan en die SAID-amptenare byeengekom. Kriegler het gesê dat die aantygings teen die minister snert is en dat diegene wat dit maak, dit ook weet. “Dit is alles skuiwe en foefies om Gordhan te probeer uitwerk uit sy posisie. Die ondersoek is eensydig en gaan nie op nie. Die Suid-Afrikaanse burgery van alle politieke oortuigings moet wys dat hulle nie meer geduld het met diegene wat agter die komplot sit nie. Nóg ons as burgers nóg die minister verdien dit.” Verteenwoordigers van die Right2Know-veldtog en Section 27. Die menseregte-aktivis en regsgeleerde adv. George Bizos het aan die media gesê die aantygings is ongegrond en hy glo dat geregtigheid sal geskied. Hy het voorts gesê die Valke se optrede het ekonomiese gevolge en dat mense se vertroue in die regering verder afneem. Volgens Carol Mohlala, ŉ lid van die Right2Know-veldtog, is die saak teen die SAID-amptenare ŉ belangrike kwessie wat op die Suid-Afrikaanse demokrasie reflekteer. “Ons moet opstaan vir ons eie en ander se demokratiese regte en waardes.” Mohlala glo in Gordhan se onskuld en meen hy moet uitgelos word om die land se ekonomie te bestuur. Lees alle vorige berigte oor Pravin Gordhan op Maroela Media.